১০০ জিবিপিএস স্পিড! 5G অতীত, বাজারে আসছে হাইস্পিড 6G প্রযুক্তি

ওয়েব ডেস্ক: 5G এখন অতীত, বিশ্বজুড়ে এখন কাজ চলছে 6G প্রযুক্তি (6G Technology) নিয়ে। তবে ভারত নয়, এই অত্যাধুনিক প্রযুক্তি নিয়ে বিরাট আবিষ্কার করল চীন (China) এবং আমেরিকা (USA)। দুই দেশ যৌথভাবে এমন এক প্রোটোটাইপ 6G চিপ (6G Chip) তৈরি করেছে, যার মাধ্যমে ইন্টারনেটের গতি (Internet Speed) ১০০ গিগাবিট পার সেকেন্ড ছাড়িয়ে যাওয়া যায়। এটি 5G ইন্টারনেটের গতির ১০ গুন এবং বর্তমানে ব্যবহারকারীদের গড় গতির প্রায় ৫০০ গুণ বেশি।

জানা গিয়েছে, চীনের বেজিং বিশ্ববিদ্যালয়, হংকং সিটি ইউনিভার্সিটি এবং আমেরিকার ক্যালিফোর্নিয়া বিশ্ববিদ্যালয় ও সান্তা বারবারার গবেষকরা যৌথভাবে এই চিপটি তৈরি করেছেন। ক্ষুদ্র আকারের এই চিপটিই বিস্ময়ের জন্ম দিয়েছে। এত ছোট জায়গার মধ্যে এটি ০.৫ গিগাহার্টজ থেকে ১১৫ গিগাহার্টজ পর্যন্ত আল্ট্রা-ব্রড ফ্রিকোয়েন্সি ব্যান্ডে কাজ করতে সক্ষম এটি। সাধারণত এই ধরনের কাজের জন্য একাধিক আলাদা উপাদান ও রেডিও ব্যান্ড প্রয়োজন হয়।

আরও পড়ুন: দেশের প্রথম মাইক্রপ্রসেসর ‘বিক্রম’ লঞ্চ করে বিরাট বার্তা দিল ISRO

আসলে 6G চিপ তৈরির কাজে সাফল্যের মূল রহস্য হল নতুন ধরনের ইলেকট্রো-অপটিক মডুলেটর, যা রেডিও সংকেতকে কার্যকরভাবে অপটিক্যাল সংকেতে রূপান্তর করে। এর সঙ্গে যুক্ত অপটোইলেকট্রনিক অসিলেটর বিভিন্ন ফ্রিকোয়েন্সি পুনরায় তৈরি করতে সক্ষম, যা চিপটিকে পরবর্তী প্রজন্মের হাইস্পিড ইন্টারনেটের জন্য উপযুক্ত করে তুলেছে।

বর্তমানে 5G নেটওয়ার্কের সর্বোচ্চ গতি ১০ গিগাবিট পার সেকেন্ড হলেও বাস্তবে আমেরিকার মতো দেশে গতি সাধারণত ১৫০ থেকে ৩০০ মেগাবিট পার সেকেন্ডের মধ্যে ঘোরাফেরা করে। নতুন এই 6G চিপ তাই ভবিষ্যতের নেটওয়ার্ক বিপ্লবের দরজা খুলে দিল, যেখানে আল্ট্রা-এইচডি স্ট্রিমিং, মেটাভার্স-ভিত্তিক অভিজ্ঞতা ও কৃত্রিম বুদ্ধিমত্তা চালিত পরিষেবাগুলি নির্বিঘ্নে পাওয়া যাবে।